Cine face exit-poll-uri la alegeri și cum sunt comunicate datele oficiale de la alegeri

Casele de sondare CURS și Avangarde sunt singurii operatori acreditați de Biroul Electoral Central pentru a face exit-poll-uri la alegerile europarlamentare de duminică, 26 mai, potrivit unei decizii oficiale. Potrivit informațiilor G4Media.ro, niciun partid de opoziție nu a comandat un exit poll.

Datele exit-poll-urilor vor fi prezentate simultan la mai multe posturi tv și site-uri de știri, duminică la ora 21.00, imediat după încheierea votului.

În paralel însă, Biroul Electoral Central (BEC) va începe să prezinte date provizorii, pe măsură ce operatorii din secțiile de vot vor transmite către BEC datele din secții. Practic, primele date provizorii vor fi transmise de BEC imediat după ora 21.00 și vor continua să fie prezentate în timp real pe site-ul oficial al Biroului Electoral Central, după cum au explicat reprezentanții BEC pentru G4Media.ro.

Centrul de Sociologie Urbană și Regională (CURS) a fost cumpărat în 2017 de jurnalistul Iosif Buble, fondatorul site-ului Stiripesurse.ro. Grupul de Studii Sociocomportamentale Avangarde este deținut de Marius Pieleanu.

De notat că Pieleanu a anunțat marți seară la Antena 3 că prezența prognozată la alegerile europarlamentare de duminică va fi între 38 și 40%. De remarcat că la alegerile parlamentare din 2016 prezența a fost de 39,49%, iar la precedentele alegeri europarlamentare din 2014 prezența a fost de 32,4%.

Sursa foto: Biroul Electoral Central